Bettenger Schlass
D'Bettenger Schlass läit an der rue du Château an der Uertschaft Betteng op der Mess (Gemeng Dippech).

Et gouf 1753 vum René Louis de Geisen (1684-1771) baue gelooss, an huet am Laf vun de Joerhonnerten duerno ëmmer nees de Proprietär gewiesselt.

Den 10. Dezember 1982 gouf d'Gebai vum Schlass an d'Entréesportal op d'Lëscht vum Zousazinventaire vun de klasséierte Monumenter agedroen.

De 26. Februar 1986 gouf d'Schlass vum Staat der Association des parents d'enfants mentalement handicapés (APEMH) zur Verfügung gestallt fir do ënner dem Numm "Domaine du Château" landwirtschaftlech an handwierklech Atelieren an e Foyer fir geeschteg behënnert Leit anzeriichten. Virdru war do e Jongenheem.

1991 krut d'APEMH d'Autorisatioun fir d'Schlass ze renovéieren an zanter August 1996 huet se do och hiren Haaptsëtz an e Fortbildungszenter fir geeschteg handicapéiert Leit.

Literatur 
 Helbach, Jos, 2009, Der private Großgrundbesitz in Luxemburg im 19. Jahrhundert - Seine Entwicklung und sein Schicksal; Lëtzebuerg (Eegeverlag; Drock: Imprimerie Centrale), Ss 162-164.

Kuckt och 
 Lëscht vun de Lëtzebuerger Buergen a Schlässer
 Lëscht vun den nationale Monumenter an der Gemeng Dippech

Um Spaweck 

A.P.E.M.H.: Le Domaine du Château à Bettange-sur-Mess 

Buergen a Schlässer zu Lëtzebuerg
Gemeng Dippech
Schlass Betten
Bauwierker 1753